钦定古今图书集成/明伦汇编/宫闱典/第118卷 > 孙继宗
## 钦定古今图书集成/明伦汇编/宫闱典/第118卷 > 孙继宗

按《明外史孙忠传》：“忠子继宗，字光辅，章皇后兄也。宣
德初，授府军前卫指挥使。久之，改锦衣卫。景泰初，进
都指挥佥事，寻袭父爵。天顺改元，以夺门功，进爵为
侯，加号奉天翊卫推诚宣力武臣，特进光禄大夫、柱
国，身免二死，子免死，世袭侯爵。诸弟官都指挥佥事
者，俱改锦衣卫。俄自言臣与弟显宗率子婿家奴四”
十三人预夺门功，乞加恩命。由是显宗进都指挥同
知，子琏授锦衣卫指挥使，婿指挥使武忠进都指挥
佥事。苍头辈授官者复十七人。五月命督五军营戎
务，兼掌后军都督府事。左右又有为绍宗求官者，帝
召李贤谓曰：“孙氏一门，长封侯，次皆显秩，子孙二十
馀人悉得官，足矣，今又请以为慰。”太后心不知，初官
其子弟，请于太后数次，后允，不怿者累日。曰：“何功于
国，滥授此秩！物盛必衰，一旦有罪，吾不能庇矣。”贤顿
首颂太后盛德，因从容言宗祖以来外戚不典军政。
帝曰：“初，内侍言京营军非属皇舅不可，故有斯举。太
后实悔至今。”贤曰：“侯幸淳谨无害，但后不可为例耳。”
帝曰：“然。”已，锦衣逯杲奏英国公张懋、太平侯张瑾及
继宗、绍宗并侵官地，立私庄。命各首实。懋等具服。帝
曰：“勋戚大臣已享厚禄，复为此法，本难贷。既服罪，姑
宥之。典庄者悉执问，还其地于官。”石亨之获罪也，继
宗为显宗、武忠及子孙家人、军伴辞职。帝止革家人、
军伴之授职者七人，馀皆不问。四年，继宗母安国夫
人董氏卒，年九十二。恩恤有加。五年，曹钦平，进太保。
寻以疾奏解兵柄，辞太保，不允。宪宗嗣位，复设十二
团营，命继宗提督，兼督五军营。帝开经筵，命知经筵
事。修《英宗实录》，为监修官。朝有大议，必继宗为首。再
核夺门功，惟继宗侯如故。成化初，乞休，优诏不许。三
年八月，《实录》成，加太傅。九年以四方灾伤，命停刷卷。
继宗偕其僚请并停在京者。御史杨守随等言：“刷卷
皆用官钱，何病于民，何伤于国？良由继宗等平日任
情作奸，多无案牍，惧为刷卷者所发，故妄行渎奏，宜
致于法。”帝不罪。十年闰六月，兵科给事中章镒等劾
其三宜，退，言：“继宗总司兵柄垂二十年，未闻展一筹
以御边，树一勋以报国。尸位素餐，怀禄固宠，宜亟退，
以保全终始。”于是继宗上疏恳辞。帝优诏许解营务，
仍莅后府事，知经筵，预议大政。继宗复辞，帝不许，免
其奏事承旨。自景帝以前，戚畹无典兵者。帝见石亨、
张𫐄辈以营军夺门，故使亲臣参之，非故事也。又五
年，继宗卒，年八十五。赠郯国公，谥荣襄。